Rahast raha teha on imelihtne, on lausa piinlik ja  labane. Jah, ta oli kord rantjeeks tahtnud saada aga veel enne seda oli ta soovinud oma rahamured üks kord ja igavesti üheainsa meisterliku teoga ära lahendada. Nüüd hakkas aga aega juba pisut väheks tiksuma. Noored isased hingasid talle õhtuti kuklasse ja nende hingeõhk oli raske ning saamahimust läpatanud. Noored lõvid kes ei suutnud oma korda ära oodata. Elmo ei viitsinud nendega jantida. Ta teadis et nad tuleb ära süüa aga milles nood noored õnnetud ikka nii väga süüdi olid. Eks olnud nad isegi omaenda  ihunõrede ohvrid. Nood nõred neid takka kihutasidki. Targem oli kõrvale astuda ja lasta neil temast mööda, otse kuristikku, kihutada.